CELEX: 52016JC0040
Language: bg
Date: 2016-09-19
Title: Съвместно предложение за РЕШЕНИЕ НА СЪВЕТА относно позицията на Съюза в Съвета за асоцииране, създаден с Евро-средиземноморското споразумение за асоцииране между Европейските общности и техните държави членки, от една страна, и Република Ливан, от друга страна, във връзка с приемането на Приоритети за партньорство ЕС—Ливан и приложен Пакт

ЕВРОПЕЙСКА КОМИСИЯ
            ???????, 19.9.2016
            JOIN(2016) 40 final
            2016/0290(NLE)
            Съвместно предложение за
            РЕШЕНИЕ НА СЪВЕТА
            относно позицията на Съюза в Съвета за асоцииране, създаден с Евро-средиземноморското споразумение за асоцииране между Европейските общности и техните държави членки, от една страна, и Република Ливан, от друга страна, във връзка с приемането на Приоритети за партньорство ЕС—Ливан и приложен Пакт
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Преразгледаната европейска политика за съседство
                  1
               , приета през ноември 2015 г., установява нова рамка за определяне на двустранните отношения с партньорите. Тези отношения следва да бъдат включени в „Приоритети за партньорство“, които са ключова отправна точка при договарянето на ограничен набор от целенасочени приоритети със страните партньори през следващите години.
            
            
               Преговорите с Ливан се проведоха в духа на конференцията в Лондон от февруари 2016 г., посветена на Сирия и региона, на която Комисията и върховният представител и заместник-председател на Комисията предложиха определянето на взаимни ангажименти в помощ на приемащите държави, най-силно засегнати от притока на сирийски бежанци (Йордания и Ливан). Концепцията е в съответствие с новата Глобална стратегия за външната политика и политиката на сигурност на Европейския съюз
                  2
               , представена през юни 2016 г. от върховния представител, при която целият инструментариум на ЕС се използва по най-ефективния начин, за да се увеличат въздействието от подкрепата на Съюза и прозрачността на тази подкрепа.
            
            
               Между ЕС и Ливан беше договорено, че документът „Приоритети за партньорство“ ще има като приложение „Пакт“, определящ съответните ангажименти на ЕС и Ливан, изправени пред последиците от кризата в Сирия. Тези документи ще представляват основата за програмирането на помощта от ЕС.
            
            
               Приоритетите за партньорство и Пактът отразяват общите интереси и се съсредоточават върху тези области, в които сътрудничеството между ЕС и Ливан е във взаимна изгода. Зачитането на демократичните принципи и основните права на човека представлява съществен елемент на отношенията между ЕС и Ливан. Споделената цел за обща зона на мир, просперитет и стабилност предполага съвместна работа, най-вече чрез съвместна ангажираност и диференциация, както и да се вземе под внимание ключовата роля на Ливан в региона.
            
            
               Докато работят за преодоляването на най-неотложните предизвикателства, включително миграцията и тероризма като приоритети, Ливан и ЕС ще продължат да следват основните цели на дългосрочното си партньорство, насочени към трайна стабилност в Ливан и региона и поддържане на икономическия растеж чрез силни държавни институции и съживяване на ливанската икономика, като се използват възможностите на ливанския частен сектор и гражданско общество.
            
            
               Основните политически приоритети, определени в отношенията между ЕС и Ливан за следващите години, са:
            
            
               сигурност и борба с тероризма
            
            
               управление и върховенство на закона
            
            
               насърчаване на растежа и възможностите за заетост
            
            
               миграция и мобилност.
            
            
               Приложеният пакт се основава на приоритетите, определени от правителството на Ливан, включително в неговата декларация за намерение, представена на конференцията в Лондон, както и в Плана на Ливан за ответни мерки при кризи. Той се съсредоточава върху укрепването на институционалната и икономическата устойчивост на Ливан и същевременно подобряването на услугите и икономическите възможности за сирийските бежанци и приемните общности чрез по-голяма защита, достъп до заетост, качество на образованието и основни услуги.
            
            
            
               •
                     Съгласуваност със съществуващите разпоредби в тази област на политиката
            
            
               Приоритетите за партньорство Ливан—ЕС са първата двустранна рамка, договорена в рамките на новата европейска политика за съседство, и са съгласувани с приоритетите и условията, определени в политиката, а именно стабилизирането на региона по отношение на политиката, икономиката и сигурността. Тя е в съответствие и със Споразумението за асоцииране ЕС—Ливан, влязло в сила през 2006 г.
                  3
               
            
            
               •Съгласуваност с други политики на Съюза
            
            
               Предложените Приоритети за партньорство и Пакт между ЕС и Ливан, които отразяват дългогодишния ангажимент на ЕС към неговите средиземноморски партньори, са в пълно съответствие с призива на Глобалната стратегия на ЕС за интегриран подход за справяне с кризи, обхващащ хуманитарната политика на Съюза, както и политиките му в областта на развитието, миграцията, търговията, инвестициите, инфраструктурата, образованието, здравеопазването и научните изследвания.
            
         
         
            
               Документите вземат предвид, наред с другото, насърчаването на правата на човека и доброто управление, външното измерение на миграционните политики на ЕС, повишеното внимание към международното сътрудничество в борбата с тероризма и насилническия екстремизъм, както и потенциала на търговията, за да се създадат справедлив растеж и условия за достоен труд.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Предложението е въз основа на член 218, параграф 9 от ДФЕС за решение на Съвета относно позицията на Съюза в Съвета за асоцииране, създаден с Евро-средиземноморското споразумение за асоцииране между Европейските общности и техните държави членки, от една страна, и Република Ливан, от друга страна, във връзка с приемането на Приоритетите за партньорство и Пакта.
            
            
               С член 218, параграф 9 от ДФЕС се гарантира, че Приоритетите за партньорство могат да представляват основа за помощта от Съюза, предвидена по силата на Европейския инструмент за съседство. Приемането на документа „Приоритети за партньорство и Пакт“ се предвижда да стане по време на заседанието на Съвета за асоцииране ЕС—Ливан преди края на 2016 г. след приемането от страна на Съвета на позицията на ЕС в самия Съвет за асоцииране въз основа на член 218, параграф 9 от ДФЕС.
            
            
               •Субсидиарност (при неизключителна компетентност) 
            
            
               Тъй като Приоритетите за партньорство и Пактът засягат отношенията между ЕС и Ливан, те не могат да бъдат приети от държавите членки на национално равнище.
            
            
               •Пропорционалност
            
            
               Приемането на позиция на Съвета в съответствие с член 218, параграф 9 от ДФЕС е необходимо с оглед на приемането на Приоритетите за партньорство и Пакта от Съвета за асоцииране.
            
            
               •Избор на инструмент
            
            
               В заключенията на Съвета от 14 декември 2015 г. относно прегледа на европейската политика за съседство
                  4
                „Съветът потвърждава намерението си през 2016 г. да постави начало на нов етап на ангажираност с партньорите, което може да доведе до определяне на нови приоритети на партньорството, когато е целесъобразно, с акцент върху договорените приоритети и интереси“.
            
            
               За да продължи тази ангажираност, най-подходящият инструмент са политическите ангажименти: ново обвързващо международно споразумение с Ливан би довело до непропорционална процедурна тежест, ако се вземе предвид целият период от време, който ще бъде обхванат от Приоритетите за партньорство. От друга страна, обикновен меморандум за разбирателство не би получил необходимото ниво на одобрение, изисквано от „плановете за действие или други равностойни […] документи“, цитирани в член 3, параграф 2 от Регламента за Европейския инструмент за съседство
                  5
                като основа за многогодишното планиране на помощ.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на съществуващото законодателство
            
            
               Не се прилага.
            
            
               •Консултации със заинтересованите страни
            
            
               Тези текстове са изготвени след тесни консултации със съответните служби на Комисията и с представители на държавите членки в работната група „Магреб и Машрек“ на Съвета, както и след дискусии с ливанските партньори.
            
            
               От март 2016 г. насам в Бейрут и Брюксел бяха проведени консултации със заинтересованите страни от гражданското общество. Основният им принос касаеше необходимостта да се отговори на основните нужди на бежанците от Сирия, включително защита, като същевременно се помогне на Ливан да се справи с масовото им навлизане, закрилата на правата на човека, като същевременно се води борба с насилническия екстремизъм, необходимостта да се поддържа високо ниво на ангажираност за насърчаване на образованието и другите права на децата, необходимостта да се поддържат усилията за насърчаване на равенството между половете и да се защитят работещите в страната международни и местни неправителствени организации (НПО) от неправомерен натиск. Всички тези точки са взети предвид в приложените текстове.
            
            
               Консултациите бяха проведени при следване на насоките, изложени в обновената европейска политика за съседство.
            
            
               •Събиране и използване на експертни становища
            
         
         
            
               Всички съответни тематични експертни становища бяха на разположение на вътрешно ниво в централата или в делегацията на ЕС.
            
            
               •Оценка на въздействието
            
            
               Не се прилага.
            
            
               •Регулаторна пригодност и опростяване
            
            
               Не се прилага.
            
            
               •Основни права
            
            
               Няма последствия за основните права в държавите — членки на Европейския съюз.
            
            
               Последиците за основните права в Ливан се считат за положителни, като се има предвид, че ангажиментът на правителството на Ливан, предвиден в Приоритетите на партньорство и в Пакта, включва, наред с другото, изпълнение на поетите ангажименти и задължения съгласно международното и ливанското хуманитарно право, насърчаване на доброто управление, поддържане и подобряване на качеството на държавното образование за всички деца на всички нива, подобряване на достъпа до здравеопазване и правосъдие.
            
            
               4.ОТРАЖЕНИЕ ВЪРХУ БЮДЖЕТА
            
            
               Няма допълнително отражение върху бюджета извън предвиденото в предишните международни ангажименти на ЕС. Всички по-нататъшни отражения върху бюджета ще бъдат определени с отделни предложения, като например предстоящата единна рамка за подкрепа 2017—2020 г. на Европейския инструмент за съседство.
            
            
               5.ДРУГИ ЕЛЕМЕНТИ
            
            
               •Планове за изпълнение и мерки за мониторинг, оценка и докладване
            
            
               Изпълнението на Приоритетите за партньорство и Пакта ЕС—Ливан ще подлежи на механизъм за координация с определени звена в съответните служби, които ще извършват редовен преглед и мониторинг на тяхното изпълнение с цел гарантиране на съвместна ангажираност, прозрачност и изпълнение във взаимен интерес. Срещите, свързани с двустранното сътрудничество между ЕС и Ливан в рамките на съществуващото споразумение за асоцииране, ще допринесат за мониторинга, включително на ниво сектори.
            
            
               6. 
                     РЕФЕРЕНТНИ ДОКУМЕНТИ
            
            
               а)Съвместно съобщение до Европейския парламент, Съвета, Европейския икономически и социален комитет и Комитета на регионите; Преглед на европейската политика на съседство; JOIN/2015/050 final
            
            
               б)Евро-средиземноморско споразумение за асоцииране между Европейската общност и нейните държави членки, от една страна, и Република Ливан, от друга страна; ОВ L143/2; 30.5.2006 г.
            
            
               в)Заключения на Съвета от 14 декември 2015 г. относно прегледа на европейската политика за съседство
            
            
               г)Регламент (ЕС) № 232/2014 на Европейския парламент и на Съвета от 11 март 2014 година за създаване на Европейски инструмент за съседство; ОВ L77/27; 15.3.2014 г.
            
            
               д)Евро-средиземноморско споразумение за асоцииране между Европейската общност и нейните държави членки, от една страна, и Република Ливан, от друга страна; ОВ L143/2; 30.5.2006 г.
            
            
               е)Съвместно съобщение до Европейския парламент, Съвета, Европейския икономически и социален комитет и Комитета на регионите; Преглед на европейската политика на съседство; JOIN/2015/050 final. Документи за изразяване на обща позиция на арабските държави от ЕПС, представени на Конференцията на министрите в Бейрут, относно прегледа на европейската политика за съседство (ЕПС) на 24 юни 2015 г.
            
         
         
            
            
               2016/0290 (NLE)
            
            
               Съвместно предложение за
            
            
               РЕШЕНИЕ НА СЪВЕТА
            
            
               относно позицията на Съюза в Съвета за асоцииране, създаден с Евро-средиземноморското споразумение за асоцииране между Европейските общности и техните държави членки, от една страна, и Република Ливан, от друга страна, във връзка с приемането на Приоритети за партньорство ЕС—Ливан и приложен Пакт
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 217 във връзка с член 218, параграф 9 от него,
            
            
               като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
            
            
               като има предвид, че:
            
            
               (1)Евро-средиземноморското споразумение за асоцииране между Европейските общности и техните държави членки, от една страна, и Република Ливан, от друга страна, е подписано на 17 юни 2002 г. и влязло в сила на 1 април 2006 г.
                  6
               
            
            
               (2)В заключенията на Съвета от 14 декември 2015 г., където наред с другото Съветът потвърждава намерението си през 2016 г. да постави начало на нов етап на ангажираност с партньорите, което може да доведе до определяне на нови приоритети на партньорството, когато е целесъобразно, с акцент върху договорените приоритети и интереси, бе приветствано съвместно съобщение на върховния представител на Съюза по въпросите на външните работи и политиката на сигурност и на Европейската комисия от 18 ноември 2015 г.а относно прегледа на европейската политика на съседство
                  7
               .
            
            
               (3)Споделената цел на ЕС и Ливан за общо пространство на мир, просперитет и стабилност предполага съвместна работа, по-специално чрез съвместна ангажираност и диференциация, както и да се вземе под внимание ключовата роля на Ливан в региона. 
            
            
               (4)Докато работят за преодоляването на най-неотложните предизвикателства, Ливан и ЕС продължават да следват основните цели на дългосрочното си партньорство и да работят за стабилността на страната и региона, както и за устойчив икономически растеж чрез силни държавни институции и съживяване на ливанската икономика.
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Позицията на Съюза в Съвета за асоцииране, създаден с Евро-средиземноморското споразумение за асоцииране между Европейските общности и техните държави членки, от една страна, и Република Ливан, от друга страна, във връзка с приемането на Приоритети на партньорство ЕС—Ливан и приложен Пакт, ще се основава на текстовете, приложени към настоящото решение.
            
            
               Член 2
            
            
               Настоящото решение влиза в сила в деня на приемането му.
            
            
               Съставено в Брюксел на  година.
            
            
               
                     За Съвета
               
            
         
         
            
               
                     Председател
               
            
         
         
            
                  
                     (1)
                  Заключения на Съвета относно прегледа на европейската политика за съседство от 14 декември 2015 г.; съобщение за медиите № 926/15.
               
               
                  
                     (2)
                  Обща визия, общи действия: По-силна Европа — глобална стратегия за външната политика и политиката на сигурност на Европейския съюз.
               
               
                  
                     (3)
                  Евро-средиземноморско споразумение за асоцииране между Европейската общност и нейните държави членки, от една страна, и Република Ливан, от друга страна; ОВ L143/2; 30.5.2006 г.
               
               
                  
                     (4)
                  Заключения на Съвета от 14 декември 2015 г. относно прегледа на европейската политика за съседство; прессъобщение на Съвета № 926/15.
               
               
                  
                     (5)
                  Регламент (ЕС) № 232/2014 на Европейския парламент и на Съвета от 11 март 2014 г. за създаване на Европейски инструмент за съседство; ОВ L77/27; 15.3.2014 г.
               
               
                  
                     (6)
                  Евро-средиземноморско споразумение за асоцииране между Европейската общност и нейните държави членки, от една страна, и Република Ливан, от друга страна; ОВ L143/2; 30.5.2006 г.
               
               
                  
                     (7)
                  Съвместно съобщение до Европейския парламент, Съвета, Европейския икономически и социален комитет и Комитета на регионите; Преглед на европейската политика на съседство; JOIN/2015/050 final.
               
            
      
    ---documentbreak--- 
      
         
               ЕВРОПЕЙСКА КОМИСИЯ
            Брюксел, 19.9.2016
            JOIN(2016) 40 final
            ПРИЛОЖЕНИЕ
            към
            Съвместно предложение заРЕШЕНИЕ НА СЪВЕТА
            относно позицията на Съюза в Съвета за асоцииране, създаден с Евро-средиземноморското споразумение за асоцииране между Европейските общности и техните държави членки, от една страна, и Република Ливан, от друга страна, във връзка с приемането на Приоритети за партньорство ЕС—Ливан и приложения Пакт
            
               
         
         
            
               РЕШЕНИЕ № 01/2016 НА 12-ИЯ СЪВЕТ ЗА АСОЦИИРАНЕ ЕС—ЛИВАН от [ДЕН, МЕСЕЦ, ГОДИНА]
            
            
            
               За постигане на съгласие относно Приоритетите за партньорство ЕС—Ливан 
            
            
            
               СЪВЕТЪТ ЗА АСОЦИИРАНЕ ЕС—ЛИВАН,
            
            
            
               като взе предвид Евро-средиземноморското споразумение за асоцииране между Европейските общности и техните държави членки, от една страна, и Република Ливан, от друга страна,
            
            
            
               като има предвид, че:
            
            
               (1)
                     Евро-средиземноморското споразумение за асоцииране между Европейските общности и техните държави членки, от една страна, и Република Ливан, от друга страна, е подписано на 17 юни 2002 г. и влязло в сила на 1 април 2006 г.
            
            
               (2)
                     С член 76 от Евро-средиземноморското споразумение се предоставят правомощия на Съвета за асоцииране за вземането на подходящи решения за постигане на целите на Споразумението.
            
            
               (3)
                     Съгласно член 86 от Евро-средиземноморското споразумение страните предприемат всички общи и конкретни мерки, необходими за изпълнение на задълженията им по Споразумението, и гарантират, че определените в Споразумението цели ще бъдат изпълнени.
            
            
               (4)
                     Вторият План за действие ЕС—Ливан, договорен през 2013 г. с цел задълбочаване на сътрудничеството в областите, определени в Евро-средиземноморското споразумение, приключи през 2015 г. и все още не е подновен.
            
            
               (5) 
                     При прегледа на европейската политика за съседство през 2016 г. бе предложен нов етап на ангажираност с партньорите, което дава възможност за по-голяма ангажираност от двете страни.
            
            
               (6)
                     ЕС и Ливан се споразумяха да консолидират партньорството си чрез договаряне на набор от приоритети за периода 2016—2020 г. с цел подкрепа и засилване на устойчивостта и стабилността на Ливан, и същевременно стремеж да се справят с последиците от продължителния конфликт в Сирия.
            
            
               (7) 
                     Страните по Евро-средиземноморското споразумение постигнаха съгласие по текста на Приоритетите за партньорство ЕС—Ливан, включително Пакта, които ще подкрепят прилагането на Евро-средиземноморското споразумение, с акцент върху сътрудничеството по отношение на набор от съвместно набелязани общи интереси, които ще бъдат с приоритет,
            
            
            
               РЕШИ:
            
            
               Член 1
            
         
         
            
            
               Съветът за асоцииране препоръчва страните да прилагат Приоритетите за партньорство ЕС—Ливан, включително Пакта, както е изложено в приложението.
            
            
               Член 2
            
            
            
               Настоящото решение влиза в сила в деня на приемането му.
            
            
            
               Съставено в xx на [ден, месец, година].
            
            
            
               За Съвета за асоцииране ЕС—Ливан
            
            
            
               Председател
            
            
               
            
               ***
            
            
            
               ПРИЛОЖЕНИЕ
            
            
               Приоритети за партньорство ЕС—Ливан и Пакт
            
            
               
            
               Приоритети за партньорство ЕС—Ливан
            
            
               Подновено партньорство ЕС—Ливан (2016—2020 г.)
            
            
         
         
            
               Формулиране на Приоритетите за партньорство ЕС—Ливан 
            
            
            
               Ливан има водеща роля в обсъжданията и консултациите относно прегледа на европейската политика за съседство (ЕПС). Документът, в който беше изразена позицията на арабските държави и който беше представен по време на конференцията в Бейрут относно прегледа на ЕПС, представляваше важен документ, допринасящ за процеса на консултации, който доведе до преразгледаната ЕПС. Като цяло приоритетите се основават на ангажираността на Ливан в прегледа на ЕПС и установяват рамка за политическия ангажимент, както и за краткосрочна и средносрочна намеса въз основа на приоритетите, определени от правителството на Ливан. Освен това, като партньори Ливан и ЕС днес повече от всякога са изправени пред непосредствените предизвикателства, свързани с продължителните кризи. Тези предизвикателства изискват в горепосочената рамка да бъдат взети предвид извънредните обстоятелства в региона и последиците от тях за Ливан.
            
            
               ЕС и Ливан считат партньорството си за олицетворение на общи ценности и потвърждение на взаимни интереси. Правата на човека и основните свободи, както са заложени в съответното международно, регионално и национално законодателство, представляват общи ценности. Зачитането на демократичните принципи и основните права на човека представлява съществен елемент на отношенията между ЕС и Ливан. Споделената цел за обща зона на мир, просперитет и стабилност предполага съвместна работа, по-специално чрез ангажираност и на двете страни, диференциация и засилено партньорство, стимулирани от важността Ливан да се запази като модел на умереност за целия регион и от необходимостта да се вземе под внимание ключовата роля на жизнения му частен сектор и динамичното му гражданско общество.
            
            
               Докато работят за преодоляването на най-неотложните предизвикателства, включително миграцията и тероризма, Ливан и ЕС ще продължат да следват основните цели на своето дългосрочно партньорство, което работи за трайна стабилност в Ливан и региона, където ЕС ще се ангажира активно с ливанските власти и ще поддържа диалог с всички политически партии, поддържайки икономическия растеж чрез силни държавни институции и съживяване на ливанската икономика, но и чрез използване на потенциала на ливанския частен сектор и гражданско общество. В рамките на всяка от договорените по-долу приоритетни области на някои предизвикателства е необходимо да се обърне незабавно внимание, докато за други мерки за изпълнение ще бъде необходима подходяща подготовка за успешното им прилагане в средносрочен план.
            
            
               Съветът за асоцииране ЕС—Ливан подкрепя това подновено партньорство като парадигма за нов, специално създаден двустранен ангажимент, който включва подобрен политически диалог. Периодът непосредствено след Съвета за асоцииране ще бъде от ключово значение за преминаването от ангажименти към действия; това ще изисква ефективно изпълнение на Приоритетите за партньорство и придружаващия ги Пакт и от двете страни. Ще бъде извършен междинен преглед, при който Приоритетите за партньорство ще бъдат преработени и адаптирани при необходимост. В крайна сметка успехът на това подновено партньорство ще се измерва със степента, в която то отговаря на нуждите на Ливан и ЕС. Приоритетите и ангажиментите, очертани в настоящия документ и неговото приложение, са неизчерпателни и ЕС има готовност да предостави на Ливан възможността да се възползва от инициативите на ЕС, насочени към трети държави в региона, които представляват приоритет.
            
            
               Справяне с хуманитарната криза с помощта на всеобхватен подход:
            
            
               От 2011 г. насам Ливан понася безпрецедентна тежест в резултат на масовия приток на сирийци, разселени от Сирия на неговата територия. Към настоящия момент Ливан е приел приблизително 1,5 милиона сирийци и около половин милион палестинци, което го прави страната с най-голям брой разселени лица и бежанци както на глава от населението, така и на квадратен километър. Неотдавнашната миграционна криза в ЕС изведе на преден план политическите, икономическите и социалните предизвикателства, произтичащи от нея. Територията на Ливан е 440 пъти по-малка и със 120 пъти по-малко население от ЕС, но абсолютният брой на бежанците, приети през последните години, е подобен.
            
            
               Ливан и ЕС считат, че единственото трайно дългосрочно решение за бежанците и разселените лица от Сирия в Ливан е тяхното безопасно завръщане в страната им на произход, когато са изпълнени условията за такова завръщане. Задоволяването на потребностите на бежанците и разселените лица в Сирия и от Сирия, както и на приемащите ги общности е неотложен приоритет за цялата международна общност, чиито усилия в тази насока трябва да бъдат засилени. И двете страни обаче ще вземат под внимание, че е неотложно да бъдат създадени условия за безопасното завръщане на бежанците от Сирия и разселените сирийци, включително по време на прехода, в съответствие с всички норми на международното хуманитарно право и като се вземат предвид интересите на приемащите държави.
            
            
               В този дух Ливан и ЕС ще извлекат конкретни ползи от съвместния ангажимент да подновят политическия си диалог, като работят заедно за анализиране на наличието и насърчаване на такива условия на двустранна основа и в съответните международни форуми, където ЕС и държавите членки ще вземат предвид конкретната ситуация в Ливан и необходимостта да се отчетат съществените интереси на страната, като изразяват своята дълбока загриженост от факта, че Ливан е приел над един милион бежанци, регистрирани от ВКБООН, както и от последиците от това за приемащите общности, сигурността и стабилността на Ливан и по-широкия регион.
            
            
               В този контекст и като взема под внимание продължителния характер на бежанската криза, правителството на Ливан стартира нов подход за управление на временния и настоящ престой на сирийци, разселени от Сирия на неговата територия, за да се намали натискът от масовия приток на сирийци върху страната и нейните граждани по начин, който има за цел да не бъде в ущърб нито на интересите на страната и на ливанските граждани, нито на бежанците. Тази нова визия, както е описано подробно в декларацията за намерение на Ливан, представена по време на конференцията в Лондон през февруари 2016 г., заедно с международната подкрепа от гледна точка на подходящо финансиране и механизми за предоставяне на помощ, има потенциала значително да подобри положението. Правителството на Ливан ще улесни достъпа до международни фондове и механизми за предоставяне на помощ за различните линии на действие, по-специално за тези, насочени към инициативи, свързани с националната икономика, инфраструктурата и създаването на работни места, като бъдат предприети необходимите административни и регулаторни мерки в съответствие с ливанските законови и подзаконови разпоредби.
            
            
               ЕС и Ливан се стремят към интервенции с голямо въздействие, включващи всички форми на финансова помощ, безвъзмездни средства и заеми, за да се смекчат драстичните последици от сирийската криза върху финансите на Ливан
                  1
               , върху приемащите общности, както и върху икономиката, инфраструктурата и околната среда на страната. Подобряването на икономическите възможности за бежанците и разселените лица от Сирия ще трябва да се осъществи в по-широкия контекст на подобряване на цялостната икономическа устойчивост на страната чрез чуждестранни и местни инвестиции в проекти, създаващи работни места, инфраструктура и местно икономическо развитие. Такива намеси ще спомогнат също така за създаването на климат, в който разходите по заеми към хазната могат да бъдат значително намалени.
            
            
               Приоритетите за партньорство ще имат за цел да насърчат съвместните интереси и да засилят сътрудничеството. Те са свързани помежду си и взаимно се подсилват. Също така те ще осигурят стратегическа рамка за координиране на усилията в областта на политиката, сигурността и сътрудничеството през следващите четири години (2016—2020 г.). Както е посочено по-долу, тези приоритети и цели се основават на съществуващи планове и стратегии на правителството. Те също така ще представляват основа за съгласуване на помощта с визията на правителството. Приоритетите за партньорство са насочени към насърчаване на равенството между половете, включително чрез подобряване на участието на жените в политически форуми и форуми, на които се вземат решения.
            
            
               1.Сигурност и борба с тероризма
            
            
               Основната цел ще бъде да се повиши сигурността за всички европейски и ливански граждани. Ливан и ЕС ще продължат да работят за реформи в сектора на сигурността и за неговото укрепване чрез развиване на институционалния капацитет на органите, свързани със сигурността, включително правоприлагащите органи, управлението на сигурността, надзорните органи и правосъдието при пълно зачитане на правата на човека и демократичните норми.
            
            
               Атаките, извършени от Даеш, подчертават факта, че Европа и Ливан са изправени пред обща заплаха от тероризъм. Усилията ни ще бъдат насочени към изграждането на партньорство за по-голяма сигурност и борба с тероризма. Пътната карта, договорена между Ливан и ЕС
                  2
                след диалога за борба с тероризма от 26 януари 2016 г., ще осигури засилено и качествено конкретизирано сътрудничество в борбата с терористичните организации, посочени от Съвета за сигурност на ООН. Областите на сътрудничество включват правосъдието и правоприлагането, борбата с финансирането на тероризма, управлението на границите, сигурността на летищата и сигурността на гражданското въздухоплаване, както и борбата с насилническия екстремизъм. В тази връзка ЕС активно ще мобилизира всички свои приложими инструменти, механизми и възможности, предназначени за приоритетни трети страни, изправени пред сериозна терористична заплаха.
            
            
               Ливан и ЕС ще работят за създаването на координиран национален подход за борба срещу терористичната заплаха. С подкрепата на ЕС Ливан ще разработи собствена национална стратегия за борба с тероризма, която ще включва приноса на експерти на държавите членки, Европол, CEPOL, Frontex и Евроюст. Резултатът ще бъде стратегия, която ще отразява уникалния принос, който всеки орган на ливанското правителство може да даде за борбата с тероризма и насилническия екстремизъм.
            
            
            
               2.Управление и върховенство на закона
            
            
               За установяването на стабилен Ливан е необходим напредък в областта на доброто управление и върховенството на закона. ЕС ще работи с Ливан с цел:
            
         
         
            
               –разработване на проекти за сътрудничество в областта на изграждането на институционален капацитет в рамките на стратегията за административна реформа на Ливан;
            
            
               –насърчаване на общите демократични ценности и върховенството на закона, включително добро управление и прозрачни, стабилни и ефективни институции, защита на свободата на словото и независима преса;
            
            
               –продължаване на усилията за реформи за засилване на ефективността и независимостта на съдебната система, както и с цел по-ефективен публичен сектор. Засилването на борбата с корупцията, която възпрепятства растежа и икономическото развитие, ще продължи да бъде от основно значение за постигането на резултати по всички приоритети за партньорство.
            
            
               Реформата на избирателния закон и на рамката за провеждането на избори ще бъде от решаващо значение за модернизирането на страната. Ливан приветства изразената от ЕС готовност да се ангажира с насърчаването на избирателната реформа в Ливан и с подобряването на управлението на общинско равнище. Устойчивото развитие изисква и насърчаване на правата на човека, включително защитата на маргинализираните групи от населението. 
            
            
            
               3.Насърчаване на растежа и възможностите за заетост
            
            
            
               а.Общини: 
            
            
               Усилията за укрепване на устойчивостта на общността ще бъдат приоритет. Икономическите различия в Ливан лишават страната от потенциал за растеж и са заплаха за нейната стабилност. Специално внимание ще бъде отделено на необлагодетелстваните райони, включително чрез даване на правомощия на общините, общинските съюзи и местните власти и чрез укрепване на организациите на гражданското общество, с цел да се подобри местното управление. По-голямото участие на жените и младежта ще бъде подкрепено с цел да се насърчи приобщаващ подход за устойчив растеж. Това ще доведе и до подобряване на предоставянето на услуги, като например в здравеопазването, както и до инвестиции в общински инфраструктурни проекти. Общините са силно притиснати от този приток на население, тъй като се налага да разширят основните услуги и да се справят с неотложните нужди както на сирийските граждани в страната, така и на приемащите общности, което води до влошаване на качеството на предоставяните услуги.
            
            
            
               б.Частни инвестиции: 
            
            
               Ще бъдат положени усилия за съживяването на ливанската икономика с акцент върху създаването на възможности за достоен труд за всички и приобщаващ широкообхватен растеж чрез по-големи частни инвестиции. Икономиката също играе важна роля в усилията на Ливан за смекчаване на последиците от кризата в Сирия. За тази цел е желателно да продължат усилията за справяне с макроикономическите дисбаланси в Ливан и с фискалните проблеми посредством необходимите реформи, за да се проправи пътят за по-голям устойчив растеж.
            
            
               Създаването на заетост в цялата страна ще спомогне за изграждането на доверие в правителството и държавните институции, както и за насърчаването на социалното сближаване. Наличието на развиваща се официална икономика ще генерира приходи от решаващо значение за подпомагане на предоставянето на обществени услуги и утвърждаването на легитимността на обществените институции. По-голямата конкурентоспособност и диверсификацията, в съчетание с динамичен частен сектор, ще подобрят устойчивостта на националната икономика и така ще стимулират създаването на работни места в съответствие с ливанските законови и подзаконови разпоредби, като по този начин ще се намалят религиозното и социалното напрежение. Това може да бъде постигнато чрез широкообхватен ангажимент от страна на бизнеса и населението, включително на ливанската диаспора, към иновациите и основаните на знанието икономически дейности, както и чрез създаването на качествени работни места, които са от полза за всички. Изпълнението на ангажиментите по Пакта ЕС—Ливан ще осигури допълнителни възможности за развитието на страната.
            
            
            
               в.Инфраструктура:
            
            
               Ливан и ЕС ще проучат възможността да се възползват от преференциални условия на финансиране за разширяване на ключова инфраструктура с цел да се повиши производителността на секторите с висок приоритет. Съвместно ще бъде проучено участието на международни финансови институции във връзка с въвеждането на нови механизми за финансиране, включително специални субсидии, нефинансова помощ и кредитиране. Ще бъдат положени специални усилия за сключване на ангажименти с организации от частния сектор, които могат да бъдат заинтересовани от възможностите, предоставяни от европейските механизми за финансиране. Целта е да се подпомогне развитието на ключова инфраструктура, като например електричество, водоснабдяване, управление и транспортиране на отпадъците, както и да се осигури приоритетно подпомагане за производствените сектори. Целевата финансова помощ, включително бюджетната помощ, също ще бъде проучена, където е подходящо. В допълнение Ливан очаква създаването на специфични механизми на ЕС за намаляване на рисковете, свързани с големи инвестиционни програми. ЕС и Ливан ще работят заедно за осигуряване на условията за конкретни финансови намеси, особено европейски, за да се подпомогнат ключови инфраструктурни проекти и да се мобилизират различни финансови инструменти на ЕС, където е подходящо.
            
            
               Във връзка с посочените по-горе насоки за действие ще бъдат проведени тесни консултации с оглед на постигането на конкретни резултати.
            
            
            
               г.Търговия / селско стопанство / промишленост: 
            
            
               Ливан и ЕС също така се стремят да укрепят своите търговски отношения. За тази цел Ливан и ЕС ще създадат и ще свикват редовно съвместна работна група за по-нататъшно улесняване на търговията и за намаляване на съществуващите нетарифни бариери пред стоките и услугите. Работната група ще започне да заседава възможно най-скоро.
            
         
         
            
               Има взаимен интерес за насърчаване на търговските отношения чрез повишаване на конкурентоспособността на промишлените стоки, сектора на услугите, както и сектора на селското стопанство и хранително-вкусовата промишленост, включително чрез повишаване на стандартите за качество на ливанските селскостопански продукти, като същевременно бъде внедрено понятието за устойчиво потребление и производство.
            
            
               Работата в тази област ще спомогне също така за смекчаване на последиците от сирийската криза върху търговията, както и за насърчаване на инвестициите в трудоемки сектори като селското стопанство и промишлеността. Възможностите, предоставяни от Споразумението за асоцииране, трябва да бъдат изцяло оптимизирани, за да се постигнат ползи и за двете страни, като ще бъдат положени усилия за по-нататъшно улесняване на достъпа на ливанските продукти до европейския и други пазари. Ще бъде положено началото на засилено сътрудничество и техническа помощ по отношение на санитарните и фитосанитарните стандарти, включително сътрудничество с ливанския частен сектор, за адекватното решаване на тези въпроси. По този начин Ливан може да увеличи износа на селскостопански продукти и максимално да оползотвори съществуващите възможности за достъп до пазара, което включва изпълнение на селскостопанските тарифни квоти в Споразумението за асоцииране.
            
            
               ЕС ще продължи да насърчава и подкрепя Ливан за получаването на членство в Световната търговска организация (СТО), както и за ползотворното участие в Споразумението от Агадир.
            
            
            
               д.Енергийна сигурност, действия в областта на климата и опазване на природните ресурси:
            
            
               Повишеното внимание към околната среда чрез енергийна ефективност, възобновяема енергия, управление на отпадъците, управление на водите и опазване на природните ресурси може да повиши туристическия потенциал на страната, да опази националното богатство и да намали излагането на населението на болести и рискове, свързани със здравето. Сътрудничеството и партньорствата в областта на научно-изследователската дейност и иновациите могат да изиграят ключова роля във всички тези области чрез повишаване на потенциала за интегрирано и ефективно управление на природните ресурси с помощта на ориентиран към връзките подход.
            
            
               И двете страни се стремят към реализиране на потенциала на енергийното сътрудничество. Воденето на диалог в енергийната област би могло да предложи начини за засилване на енергийното сътрудничество, включително в областта на проучването и експлоатацията на петролни и газови находища, както и свързаните с това възможности за разполагане на съоръжения в открито море. След Споразумението от Париж, прието съгласно Рамковата конвенция на Обединените нации по изменение на климата, ЕС и Ливан ще проучат засиленото сътрудничество в областта на прилагането на определения на национално равнище индикативен принос на Ливан. Договорите за размяна от типа „дълг срещу природа“ могат да бъдат проучвани с цел намаляване на тежестта на държавния дълг и подобряване на опазването на природните ресурси.
            
            
            
               4.Миграция и мобилност:
            
            
            
               Ливан и ЕС водят преговори по съвместна декларация за започване на своето Партньорство за мобилност, инициирано с диалога по въпросите на миграцията, мобилността и сигурността, като двете страни ще се споразумеят и по приложение, което подробно описва конкретни приоритетни действия, обслужващи целите на новото Партньорство за мобилност.
            
            
               Двете страни ще се стремят да засилят сътрудничеството си в областта на миграцията и мобилността посредством Партньорството за мобилност между тях, което представлява дългосрочна рамка за засилване на капацитета на Ливан да управлява както законната, така и незаконната миграция, като същевременно се отчетат интересите на Ливан като приемаща държава и се вземат предвид конкретният контекст, оскъдните ресурси и тежкото бреме, които страната понася от началото на кризата в Сирия.
            
            
               Ливан и ЕС се стремят да засилят сътрудничеството си по редица въпроси, като са наясно, че миграцията и мобилността трябва да бъдат разглеждани всеобхватно и всяка от целите на Партньорството за мобилност следва да се преследва еднакво енергично. Цялостното и ефективно изпълнение на Партньорството за мобилност ще бъде от основно значение за сътрудничеството между Ливан и ЕС в тази област. Това включва, наред с другото, разширяване на добре управляваната мобилност на ливанските граждани и гражданите на ЕС на територията на двете страни чрез увеличаване на капацитета за управление на миграционните потоци, укрепване на капацитета за управление на границите, задълбочаване на диалога по въпроси, свързани с международната закрила, в рамките на който ще бъдат дискутирани взаимните опасения, и най-важното, като се гарантира, че връзката между миграция и развитие е допълнително подсилена и дава видими резултати за населението на Ливан.
            
            
            
               5.Механизми за диалог и взаимна координация:
            
            
               Общата рамка за сътрудничеството между Ливан и ЕС е Споразумението за асоцииране, което влезе в сила през 2006 г. Ще бъде важно да се рационализира и оптимизира прилагането на Споразумението за асоцииране, включително чрез цялостно преосмисляне на диалога и подкомитетите, които заседават. Групирането на подкомитетите в по-малко на брой тематични срещи ще позволи развиването на сътрудничество в приоритетните области. В същото време могат да се организират и по-широки формати, включващи гражданското общество и неправителствени участници.
            
            
               В същото време и двете страни са готови да задълбочат политическия диалог, включително чрез засилен ангажимент в областта на външната политика. Ще бъдат проучени условия за повишаването на нивото на сътрудничество и консултации с ливанското Министерство на външните работи и емигрантите (координатор за ЕПС), като се вземат предвид принципната позиция на ЕС по отношение на подкрепата за суверенитета, териториалната цялост, плурализма и приобщаващата стабилност на Ливан.
            
            
               Двете страни ще установят механизъм за координиране за целите на извършването на редовен преглед и мониторинг на изпълнението на Приоритетите за партньорство и на Пакта с оглед на гарантиране на съвместна ангажираност, прозрачност и прилагане във взаимен интерес.
                     
            
            
               ПАКТ МЕЖДУ ЕС И ЛИВАН
            
            
               Приложение към Приоритетите за партньорство
            
         
         
            
               Въведение
            
            
               В светлината на преразгледаната европейска политика за съседство (ЕПС) и както бе обявено по време на проведената през февруари 2016 г. в Лондон конференция в подкрепа на Сирия и региона, ЕС предлага цялостен пакет за подкрепа, който съчетава различни елементи на политиката в рамките на компетенциите на ЕС. Този документ определя някои взаимно договорени действия, които двете страни възнамеряват да приложат добросъвестно и без да се засягат техните правни рамки. Всички мерки, предприети в рамките на обхвата на настоящия пакт, няма да бъдат в ущърб на ливанския народ и ще бъдат в съответствие с ливанската конституция и ливанските законови и подзаконови разпоредби.
            
            
               В Пакта ЕС—Ливан, ръководен от Приоритетите за партньорство, ще се определят приоритетните действия за подпомагане на стабилизирането на страната. Приоритетните действия ще се основават на приоритетите, определени от правителството на Ливан, включително в декларацията му за намерение, представена на конференцията в Лондон, както и в Плана на Ливан за ответни мерки при кризи. Най-важното е, че Пактът ЕС—Ливан ще засили взаимното сътрудничество между правителството на Ливан и ЕС през периода 2016—2020 г. Механизмът за преглед на напредъка по изпълнението на Пакта ще се основава inter alia на диалозите относно политиките, провеждани съгласно общата рамка на Споразумението за асоцииране ЕС—Ливан.
            
            
               Приоритетните действия по Пакта ще бъдат финансирани чрез допълнителни средства от ЕС, определени за Ливан на конференцията в Лондон, включително поне 400 милиона евро, които ще бъдат отпуснати през 2016 и 2017 г., както и допълнителни средства, които ЕС може да предостави през оставащите години от срока на този документ. С тези финансови ресурси ще бъдат финансирани програми, изпълнявани с партньори като държавни органи, общински съюзи, общини, агенции на държавите — членки на ЕС, неправителствени и международни организации. Също така може да бъде предоставена подкрепа за държавата и за частния сектор чрез съчетаването на безвъзмездни средства от ЕС с кредити, предоставяни от европейски финансови институции и финансови институции на държавите членки, когато това е целесъобразно, в сътрудничество с други международни финансови институции, за да се намали рискът и да се постигнат по-привлекателни условия на кредитиране. 
            
            
               Основните цели на Пакта ЕС—Ливан са осигуряване на подходяща и безопасна среда за бежанците
                  3
                и разселените лица от Сирия по време на престоя им в Ливан и осигуряване на благоприятна среда за Ливан, приемащите общности и уязвимите групи. Това ще даде възможност за удовлетворяване на нуждите, включително на хуманитарните нужди, по ефективен, достоен и справедлив начин. Този подход трябва да се разглежда в по-широкия контекст на подобряване на устойчивостта на ливанската националната икономика, инфраструктурата и инвестирането в проекти, създаващи работни места.
            
            
               ЕС се ангажира да съгласува своята намеса с посочения по-горе широк подход и да обърне специално внимание на нуждите, свързани с развитието на Ливан, като се стреми да увеличава хуманитарната помощ, когато е необходимо. Въз основа на този подход и с цел облекчаване на временния престой в Ливан на сирийски граждани, които са избягали от войната в Сирия, Ливан се ангажира в съответствие с ливанските закони да продължи търси начини за улесняване на рационализирането на нормативната уредба, уреждаща престоя им, включително периодичното освобождаване от такси за пребиваване и опростяване на изискванията относно документацията, като например „обещанието да не се работи“, с цел облекчаване на контролирания им достъп до пазара на труда в секторите, в които те не са в пряка конкуренция с ливански граждани, като например селското стопанство, строителството и други трудоемки сектори.
            
            
               В тази връзка Ливан, с подкрепата на ВКБООН, се стреми да се ангажира изцяло с административния аспект, свързан с отговора на сирийската криза, за да се осигури ефективна и прозрачна рамка за управление, при която също така ще се вземе предвид, че определянето на статута и регистрацията са основните отговорности на приемащата държава в сътрудничество със съответните агенции на ООН.
            
            
               Този Пакт ще се изпълнява при тясно и редовно координиране между двете страни съгласно механизма за координиране, очертан в Приоритетите за партньорство.
            
            
                     
                        1. Повишаване на стабилността: 
                     
                     
                        Сигурност и борба с тероризма 
                     
                     
                  
               
                     
                        Ангажименти на ЕС
                     
                  
                  
                     
                        Ангажименти на Ливан
                     
                  
               
                     
                        а)
                              Активно подпомагане на изпълнението на пътната карта за борба с тероризма чрез техническа помощ и финансова и нефинансова подкрепа.
                     
                     
                        б)
                              Предоставяне на техническа помощ и финансова подкрепа в борбата с престъпни дейности, включително борбата с контрабандата и трафика на хора, наркотици и огнестрелно оръжие.
                     
                     
                        в)
                              Укрепване на интегрираното управление на границите чрез подкрепа за четирите агенции в областта на границите.
                     
                     
                        г)
                              Оказване на подкрепа в борбата с изпирането на пари и финансирането на тероризма.
                     
                     
                        д)
                              Подкрепа за предотвратяването и посредничеството при конфликти, както и намеса, насочена към борбата с насилническия екстремизъм и разпространяването на напрежение.
                     
                     
                        е)
                              Засилване на сътрудничеството и подкрепа за безопасността и сигурността на въздухоплаването.
                     
                     
                     
                  
                  
                     
                        I.Подобряване на координацията на службите за сигурност, включително агенциите, отговарящи за управлението на границите.
                     
                     
                        II.Подкрепа за оперативните дейности на Междуведомствения комитет за борба с тероризма, създаден на 26.5.2016 г.
                     
                     
                     
                        III.Изготвяне и изпълнение на цялостна интегрирана стратегия за борба с тероризма съгласно съответните резолюции на Съвета за сигурност на ООН.
                     
                     
                        IV.Договаряне на стратегия за интегрирано управление на границите, включително повишено координиране на ливанските агенции за сигурност и сътрудничество в рамките на съответните програми на ЕС.
                     
                     
                        V.Засилване на сътрудничеството по отношение на безопасността и сигурността на въздухоплаването.
                     
                     
                  
               
            
                     
                        2. Управление и върховенство на закона
                     
                     
                  
               
                     
                        )
                              Укрепване на основните демократични функции (т.е. избирателна система, парламентарен контрол, координиране между институциите, органи за борба с корупцията).
                     
                     
                        )
                              Подпомагане на модернизацията на съдебната система, включително чрез подобряване на достъпа до правосъдие, създаване на независима и ефективна съдебна система, както и укрепване на капацитета на участниците в наказателното правосъдие, включително чрез изграждането на институционален капацитет, за да се осигури съответствие с международните задължения за правата на човека.
                     
                     
                        )
                              Увеличаване на подкрепата за местните власти чрез програми за развитие в приоритетни области, които се определят в координация с ливанските власти.
                     
                     
                        )
                              Осигуряване на подкрепа за гражданското общество чрез финансиране на инициативи на НПО в съответствие с ливанското законодателство за проекти, насочени към области на социалното, културното и икономическото развитие, насърчаването на правата на човека, демокрацията и принципите на добро управление.
                     
                     
                        )
                              Осигуряване на финансова и техническа помощ за изграждането на институционален капацитет в рамките на стратегията за административна реформа на Ливан.
                     
                  
                  
                     
                        I.Работа, насочена към намаляване на предварителното задържане и подобряване на управлението на затворите.
                     
                     
                        II.Насърчаване на участието на гражданското общество в процеса на вземане на публични решения
                     
                     
                        III.Засилване на структурите на местното управление чрез:
                     
                     
                        а.
                              Разпределяне на необходимите финансови средства за общините, както е предвидено в съответните закони.
                     
                     
                        б.
                              Увеличаване на участието на местните власти и общинските съюзи в консултации относно нуждите на общността и пропуски в услугите.
                     
                     
                        IV.Създаване на центрове за социално развитие с работници, доставчици на услуги и партньорства между НПО и публични органи, включително за ранно идентифициране на деца в риск.
                     
                  
               
            
                     
                     
                        3. Насърчаване на растежа и възможностите за заетост
                     
                     
                  
               
                     
                        Ангажименти на ЕС
                     
                  
                  
                     
                        Ангажименти на Ливан
                     
                  
               
                     
                        )
                              Увеличаване на подкрепата за развитието на частния сектор с акцент върху секторите с висок мултиплициращ ефект за заетостта, включително чрез насърчаване на култура на предприемачество и иновации.
                     
                     
                        )
                              Засилване на сътрудничеството и техническата помощ във връзка със санитарните и фитосанитарните стандарти, както и стандартите за качество и пускане на пазара.
                     
                     
                        )
                              Засилване на сътрудничеството и оказване на помощ за частния сектор, за да може той да се възползва от съществуващия достъп до пазара на ЕС, включително чрез подобряване на международната конкурентоспособност на ливанските продукти и производители, и използването на наличните възможности, за да се подобри достъпът на ливански продукти до пазара на ЕС. За тази цел ЕС ще участва в съвместна работна група за допълнително улесняване на търговията и намаляване на съществуващите нетарифни бариери пред стоките и услугите.
                     
                     
                        )
                              Оказване на подкрепа на Ливан за членство в СТО.
                     
                     
                        )
                              Осигуряване на съответната техническа помощ и изграждане на капацитет за Ливан, за да може страната да доразвие своя сектор на услугите (финансови услуги, творчески индустрии, мода, аудио-визуални индустрии, информационни технологии и телекомуникации) в съответствие с приоритетите на страната.
                     
                     
                        )
                              Оказване на подкрепа на Ливан, за да може страната да се възползва от присъединяването към Споразумението от Агадир.
                     
                     
                        )
                              В контекста на продължаващото присъединяване на Ливан към Европейската банка за възстановяване и развитие — подкрепа за решението да се направи Ливан пълноправна страна за операции. Подкрепа също така за увеличаването на кредитните операции на Европейската инвестиционна банка в Ливан в съответствие с мандата ѝ за външно кредитиране. Улесняване на ангажимента с други международни финансови институции за подкрепа на привилегированото финансиране за инфраструктурни инвестиции и създаването на климат, в който разходите за кредити могат да се понижат.
                     
                     
                        )
                              Увеличаване на финансовата и нефинансовата помощ за преход към енергия от възобновяеми източници, включително за съоръжения, изграждане на капацитет, научни изследвания и иновации, както и мерки за спестяване на енергия на ниво общини и общински съюзи.
                     
                     
                        )
                              Проучване на възможностите за повишаване на енергийното сътрудничество и обмена на технически опит в зависимост от случая, включително в петролния и газовия сектор.
                     
                  
                  
                     
                        I.Предприемане на мерки за укрепване на правния, регулаторния, институционалния и административния капацитет за качествена инфраструктура и подобряване на бизнес климата и инвестиционния климат, както и за справяне с макроикономическия дисбаланс и фискалните проблеми в Ливан с помощта на необходимите реформи.
                     
                     
                        II.Укрепване на капацитета за изготвяне на политики и управление на публичните финанси в публичните институции на централно и местно равнище.
                     
                     
                        III.Приемане на политика за насърчаване на износа.
                     
                     
                        IV.Продължаване на преговорите за бъдещо присъединяване на Ливан към СТО.
                     
                     
                        V.Идентифициране на предизвикателствата в търговията с услуги и тяхното преодоляване.
                     
                     
                        VI.Активно участие в работата на секретариата по Споразумението от Агадир.
                     
                     
                        VII.Когато е уместно, ангажиране със съответните международни финансови институции с цел възползване от преференциални условия за финансиране.
                     
                     
                        VIII.Създаване и изпълнение на стратегия в енергийния сектор, като се вземат предвид съществуващите ангажименти в сектора, установени в Стратегическия документ за енергийния сектор за 2010 г. По-специално преглед на съществуващата тарифна схема, справяне с ниския процент на събираемост и високите производствени разходи, както и увеличаване на капацитета за генериране на енергия.
                     
                  
               
            
                     
                        )
                              Проучване на нови програми за професионално техническо образование и обучение (ПТОО)/програми за МСП с оглед създаване на работни места, по-специално за младите хора и уязвимите групи както от Ливан, така и от Сирия.
                     
                     
                        )
                              Увеличаване на подкрепата за Плана за достигане на образованието до всички деца.
                     
                     
                        )
                              Продължаване на подкрепата за достъп до училище, за качествено образование и за неформално образование.
                     
                     
                        )
                              Подкрепа за Националния план за закрила на децата и жените в Ливан, както и на хората с увреждания.
                     
                     
                        )
                              Подкрепа за цялостна програма за осигуряване на възможности за младежта и жените.
                     
                     
                        )
                              Подкрепа за правителството на Ливан в отговор на настоящата хуманитарна криза. Увеличаване на подкрепата за най-уязвимите ливански граждани и бежанците.
                     
                     
                        )
                              Изграждане на капацитет на ливанското гражданско общество и организации, базирани в общността, по-специално в работата им за подкрепа на всички уязвими групи от населението в Ливан.
                     
                     
                        )
                              Улесняване на достъпа на отговарящи на условията сирийци, палестински бежанци и ливански граждани от приемащите общности до програми на ЕС, насочени към висшето образование и научните изследвания.
                     
                  
                  
                     
                        IX.Завършване на програмна акредитация на съществуващите центрове за обучение и изпълнение на план за действие за ПТОО.
                     
                     
                        X.Гарантиране, че уязвимите деца могат да получат достъп до качествено обучение, включително повишаване на капацитета на образованието за обхващане и свързаното с това географско покритие.
                     
                     
                        XI.Осигуряване на пълноценното функциониране на финансираната от ЕС система за управление на информацията относно училищата.
                     
                     
                        XII.Финализиране на политиката на неформално образование, имаща за цел да се преодолеят различията между формалното и неформалното образование на базата на съществуващата програма за ускорено обучение.
                     
                     
                        XIII.Подобряване на защитата на децата и механизъм за насочване.
                     
                     
                        XIV.Улесняване на регистрацията на международни неправителствени организации в Ливан и на съответното издаване на работни визи и такива за пребиваване на персонала на международни неправителствени организации в съответствие с ливанското законодателство, където е уместно.
                     
                     
                  
               
            
                     
                     
                        )
                              Укрепване на мрежата от центрове за първична здравна помощ в партньорство с ливански и международни НПО.
                     
                     
                        )
                              Насърчаване на достъпа до първично и вторично здравеопазване за уязвимите ливански и сирийски граждани. 
                     
                  
                  
                     
                        XV.Продължаване на развиването и консолидирането на системата на обществено здравеопазване по устойчив начин.
                     
                     
                     
                        XVI.Насърчаване на здравни услуги за всички в съответствие с ливанското законодателство.
                     
                     
                     
                        XVII.Насърчаване на незабавния достъп до болница, когато става въпрос за спасяването на животи, и подобряване на качествения контрол в болниците.
                     
                     
                     
                        XVIII.Насърчаване на равното третиране по отношение на достъпа до основни лекарства, при условие че е налице финансиране от донори.
                     
                     
                  
               
                     
                        )
                              Финансиране на дейности, свързани с водоснабдяването, канализацията и личната хигиена.
                     
                     
                        )
                              По линия на двустранната помощ и чрез комбиниране (помощ в съчетание с кредити) ще бъдат финансирани инфраструктури за питейни и отпадъчни води.
                     
                     
                        )
                              Въз основа на приоритетите, определени от правителството на Ливан, ще бъде обмислена подкрепа за инфраструктури за най-нуждаещите се райони.
                     
                  
                  
                     
                        XIX.Интегриране на инфраструктурните инвестиции в генерални планове (съществуващи и/или в процес на изготвяне).
                     
                     
                        XX.Премахване на съществуващите пречки и използване на добри практики, извлечени от успешни проекти в областта на управлението на отпадъците/водите.
                     
                     
                        XXI.Укрепване на институциите, които отговарят за енергетиката и водите.
                     
                     
                        XXII.Полагане на усилие за изпълнението на Кодекса за водите, както и за подпомагане на устойчива реформа на тарифите.
                     
                  
               
            
                     
                        3. Миграция и мобилност
                     
                     
                  
               
                     
                        Общи цели на ЕС и Ливан
                     
                  
               
                     
                     
                        След постигането на съгласие ЕС и Ливан ще изпълнят изцяло взаимните политически ангажименти на Партньорството за мобилност, когато то бъде прието, както и всички действия в свързаното приложение в съответствие със следните приоритети, залегнали в него:
                     
                     
                     
                        Насърчаване и улесняване на добре управляваната законна миграция и мобилност
                     
                     
                     
                        Укрепване на капацитета на съответните ливански власти за управление на границите и предотвратяване на незаконната миграция
                     
                     
                     
                        Засилване на връзката между миграцията и развитието
                     
                     
                     
                        Засилване на диалога и сътрудничеството по свързаните с бежанците въпроси, което позволява задълбочено обсъждане на опасенията.
                     
                     
                     
                  
               
         
         
            
                  
                     (1)
                  Отбелязани бяха последиците от кризата в Сирия за Ливан, включително бежанците, оценени от Световната банка по време на конференцията на 13 януари 2016 г. на над 5,6 млрд. USD за 2015 г. с кумулативни разходи от над 13,1 млрд. USD за периода 2012—2015 г.
               
               
                  
                     (2)
                  Нищо в този документ не засяга позицията на Ливан да счита сирийските граждани, избягали от Сирия от 2011 г. насам, за разселени лица, или стратегическата цел на Ливан да работи за намаляване на техния брой, най-вече с оглед на постигането на безопасното им и окончателно завръщане в Сирия, без да се прибягва до принципа на отблъскване.